LIETUVOS RESPUBLIKOS APLINKOS MINISTRAS

ĮSAKYMAS

DĖL EUROPOS SĄJUNGOS FINANSINĖS PARAMOS IR BENDROJO FINANSAVIMO LĖŠŲ, SKIRTŲ PROJEKTO NR. vp3‑3.1‑am‑01‑v‑02‑108 VYKDYTOJUI UŽDARAJAI AKCINEI BENDROVEI „VILKAVIŠKIO VANDENYS“, GRĄŽINIMO

2022 m. liepos 11 d. Nr. D1-218

Vilnius

Įgyvendindamas Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių, patvirtintų Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių patvirtinimo“, 5.2.3, 8.1 papunkčius, 11 punktą, Projektų administravimo ir finansavimo taisyklių, patvirtintų Lietuvos Respublikos Vyriausybės 2007 m. gruodžio 19 d. nutarimu Nr. 1443 „Dėl Projektų administravimo ir finansavimo taisyklių patvirtinimo“, 188¹, 188², 191 punktus, 198.2 papunktį, vykdydamas Lietuvos vyriausiojo administracinio teismo 2020 m. rugsėjo 2 d. sprendimą administracinėje byloje Nr. eA-3112-575/2020, atsižvelgdamas į Lietuvos Respublikos aplinkos ministerijos Aplinkos projektų valdymo agentūros (toliau – Agentūra) 2022 m. birželio 28 d. raštu Nr. APVA‑5883 „Informacija apie nustatytą pažeidimą ir siūlymai dėl tolesnių veiksmų“ pateiktą projekto „Vandentiekio ir nuotekų tinklų plėtra Vilkaviškio rajone (Giedriuose, Virbalyje, Pilviškiuose)“ (projekto kodas VP3-3.1-AM-01-V-02-108) (toliau – projektas) atnaujinto pažeidimo tyrimo išvadą Nr. VP3-3.1-AM-01-V-02-108/IT02 (pažeidimo unikalus kodas R1828/APVA/ VP3-3.1-AM-01-V/0217), kurioje nurodyta, kad projekto vykdytojas uždaroji akcinė bendrovė „Vilkaviškio vandenys“ (toliau – projekto vykdytojas) įgyvendindamas projektą nepasiekė stebėsenos rodiklių ir taip pažeidė VP3-3.1-AM-01-V priemonės „Vandens tiekimo ir nuotekų tvarkymo sistemų renovavimas ir plėtra“ projektų finansavimo sąlygų aprašo, patvirtinto Lietuvos Respublikos aplinkos ministro 2008 m. liepos 29 d. įsakymu Nr. D1-401 „Dėl VP3-3.1-AM-01-V priemonės „Vandens tiekimo ir nuotekų tvarkymo sistemų renovavimas ir plėtra“ projektų finansavimo sąlygų aprašo patvirtinimo“, 34 punktą, projekto 2011 m. gruodžio 30 d. finansavimo ir administravimo sutarties Nr. VP3-3.1-AM-01-V-02-108 (toliau – Sutartis) bendrųjų sąlygų 2.1.1 papunktį ir Sutarties 1 priedo 7 punktą, į Agentūros pripažintą bendrą netinkamą finansuoti išlaidų sumą – 16 779,45 Eur (šešiolika tūkstančių septynis šimtus septyniasdešimt devynis eurus 45 ct), įskaitant 840,66 Eur (aštuonių šimtų keturiasdešimties eurų 66 ct) projekto vykdytojo įnašą, ir į Agentūros siūlymą susigrąžinti projekto vykdytojui išmokėtų lėšų dalį, taikant lėšų pervedimo būdą:

1. N u s t a t a u, kad:

1.1. lėšų pervedimo būdu grąžintina projekto vykdytojui išmokėta lėšų dalis yra 15 938,79 Eur (penkiolika tūkstančių devyni šimtai trisdešimt aštuoni eurai 79 ct), iš jų 14 261,02 Eur (keturiolika tūkstančių du šimtai šešiasdešimt vienas euras 2 ct) – Europos Sąjungos fondų lėšos, 1 677,77 Eur (vienas tūkstantis šeši šimtai septyniasdešimt septyni eurai 77 ct) – Lietuvos Respublikos valstybės biudžeto lėšos;

1.2. projekto vykdytojas šio įsakymo 1.1 papunktyje nurodytas grąžintinas lėšas ne vėliau kaip per 90 dienų nuo šio įsakymo įsigaliojimo dienos privalo pervesti į Lietuvos Respublikos aplinkos ministerijos banko sąskaitą Nr. LT634010042400060063;

1.3. jei projekto vykdytojas vėluoja grąžinti šio įsakymo 1.1 papunktyje nurodytas lėšas per šio įsakymo 1.2 papunktyje nustatytą terminą, jis moka delspinigius už kiekvieną uždelstą dieną, kurių dydį kas ketvirtį nustato Lietuvos Respublikos finansų ministras.

2. Pavedu Lietuvos Respublikos aplinkos ministerijos Strateginio ir finansų valdymo skyriui per 5 darbo dienas nuo šio įsakymo 1.1 papunktyje nurodytų grąžintinų lėšų gavimo į šio įsakymo 1.2 papunktyje nurodytą Lietuvos Respublikos aplinkos ministerijos banko sąskaitą dienos pervesti jas į Lietuvos Respublikos finansų ministerijos nurodytą Lietuvos Respublikos valstybės iždo sąskaitą.

3. Šis įsakymas gali būti skundžiamas Lietuvos administracinių ginčų komisijai (Vilniaus g. 27, 01402 Vilnius) Lietuvos Respublikos ikiteisminio administracinių ginčų nagrinėjimo tvarkos įstatymu nustatyta tvarka per vieną mėnesį nuo įteikimo dienos arba tiesiogiai Vilniaus apygardos administraciniam teismui (Žygimantų g. 2, 01102 Vilnius, ar per Lietuvos teismų elektroninių paslaugų portalą https://e.teismas.lt) Lietuvos Respublikos administracinių bylų teisenos įstatymu nustatyta tvarka per vieną mėnesį nuo įteikimo dienos.

Aplinkos ministras	Simonas Gentvilas